শ্রীলঙ্কার সঙ্গে একদিনের সিরিজের দ্বিতীয় ম্যাচে মহেন্দ্র সিংহ ধোনির সঙ্গে জুটি বেঁধে তিনি জয় এনে দিয়েছেন দলকে। গোটা দেশ দেখেছে বলের পাশাপাশি ব্যাট হাতেও কী করতে পারেন ভুবনেশ্বর কুমার। 
এই মুহূর্তে ভারতীয় ক্রিকেটের এই অন্যতম তরুণ তারকা কিন্তু ক্রিকেটারই হয়ে উঠতে পারতেন না, যদি না তাঁর দিদি রেখা আধানা তাঁর পাশে থাকতেন। 
উত্তরপ্রদেশের মিরাটে জন্মানো ভুবনেশ্বর কুমারের বাবা ছিলেন আর্মিতে কর্মরত। ছোটবেলা থেকেই ক্রিকেট খেলতে খুব ভালবাসতেন ভুবনেশ্বর। কিন্তু সংসারের হাল ধরতে আর্মিতে যোগ দিতে হবে— এমনটাই ভেবে রেখেছিলেন তিনি। 
তা ছাড়া ক্রিকেট অ্যাকাডেমিতে ভর্তি হওয়ার মতো অর্থও তাঁদের ছিল না। ফলে এক সম্ভাবনাময় প্রতিভার অকালেই নিজের স্বপ্ন থেকে সরে যাওয়াটা ছিল কেবল সময়ের অপেক্ষা। 
এই সময়ই তাঁর পাশে এসে দাঁড়ান দিদি রেখা। তিনিই বাবাকে বলেকয়ে ভাইকে ক্রিকেট অ্যাকাডেমিতে ভর্তি করাতে রাজি করান। মেয়ের কথায় রাজি হয়েই বহু কষ্টে টাকা জোগাড় করে ছেলেকে ক্রিকেট অ্যাকাডেমিতে ভর্তি করে দেন বাবা। 
ভুবনেশ্বরের জীবনে দিদির অবদান কেবল এইটুকুই নয়। বাড়ি থেকে অ্যাকাডেমির দূরত্ব ছিল প্রায় ৭-৮ কিলোমিটার। ভাইকে দিদি রেখাই নিয়ে যেতেন ক্রিকেট অ্যাকাডেমিতে। পাশাপাশি ভুবনেশ্বরের স্কুলে গিয়ে শিক্ষকদের সঙ্গেও দেখা করেন রেখা। তাঁদের অনুরোধ করেন, ভাইয়ের উপরে আলাদা করে পড়াশোনার চাপ না দিতে। আসলে দিদি চেয়েছিলেন, ভাইয়ের স্বপ্নের পথে যেন কোনও কিছুই বাধা না হয়ে দাঁড়ায়। পাশাপাশি ভাইকে সমানে উৎসাহ দিয়ে যাওয়া তো ছিলই। 

এই বিষয়ে অন্যান্য খবর

সুন্দরী বাঙালি নায়িকার সঙ্গে ডেটিং করছেন ভুবনেশ্বর, ফাঁস হয়ে গেল ছবি


এখানেই শেষ নয়। অনূর্ধ্ব ১৭ ক্রিকেট খেলার আগে ভুবনেশ্বরের একটা ভাল স্পোর্টস শু পর্যন্ত ছিল না। এই সময় নিজের জমানো টাকা থেকেই ভাইয়ের জন্য স্পোর্টস শু কেনার ব্যবস্থা করেন রেখা। 
এর পর আর পিছনে ফিরে তাকাতে হয়নি ভুবিকে। ধীরে ধীরে রাজ্য ক্রিকেটের সম্ভাবনাময় মুখ হয়ে ওঠেন তিনি। আজকের জাতীয় ক্রিকেট তারকা হয়ে ওঠার যাত্রাপথ নিয়ে ভাবতে বসলে আজও তাই শ্রদ্ধায় নত হয়ে যান ভুবনেশ্বর কুমার। যিনি পাশে না থাকলে স্বপ্ন থেকে বিপরীত দিকেই চলে যেতে হতো তাঁকে, সেই দিদির কথা তিনি কোনও দিনই ভুলতে পারবেন না।